**Fejér megyei sakkcsapat diákolimpia versenykiírása**

**(I-II, III-IV, V-VI. korcsoport; fiú-, lánycsapat)**

**2021/2022. tanév**

1. A verseny célja: a **megyei csapatbajnoki cím** eldöntése a fent megadott korcsoportokban. A győztes csapatok jogot szereznek az **országos döntőn** való részvételre.
2. A verseny rendezője: Fejér Megyei Sakkszövetség
3. A verseny helyszíne: **Munkásművelődési Központ (MMK)**

**Dunaújváros, Apáczai Csere János u. 11.**

1. A verseny kezdési ideje: **2022. március 5.** (szombat) 9:00 óra. Regisztráció 8:15-8:45-ig.

5. A verseny résztvevői: A Magyar Diáksport Szövetség országos diákolimpiai versenykiírása "Általános szabályainak" megfelelően az egyes korcsoportokba tartozó tanulók. A csapat tagja az lehet, aki az adott iskolába a 2021/2022. tanév kezdetéig beiratkozott, s a verseny időpontjában az iskola tanulója.

* A **2021/2022. tanévi korcsoportok** a következők:
* I-II. kcs. 2011-ben vagy később születettek
* III-IV. kcs. 2007-2010 között születettek
* V-VI. kcs. 2002-2006 között születettek.
  + Fiatalabb versenyző indulhat az idősebbek között, amennyiben ugyanannak az iskolának a tanulója, azonban felversenyzés esetén a versenyző a saját korcsoportjába csapatversenyben nem versenyezhet vissza. A csapat minimum 1 tagja tartozzon az adott korcsoporthoz, a csapat többi tagja bármely alacsonyabb korcsoportból felversenyeztethető.
  + Egy iskola több csapatot is indíthat az egyes versenyszámokban, de csak külön erőlistával. Ezen esetben körmérkőzéses rendszernél irányított sorsolást kell alkalmazni. Az országos döntőben azonban versenyszámonként egy iskola csak egy csapattal vehet részt.
  + Lányok indulhatnak a fiúk között, de fordítva nem.

A csapatok összetétele:

* I-II. korcsoport: **fiúk 4 fő**, **lányok** **3 fő.**
* III-IV. korcsoport: **fiúk 4 fő**, **lányok** **3 fő.**
* V-VI. korcsoport: **fiúk 4 fő, lányok** **3 fő.**
* Csapatonként egy fő tartalék nevezhető.
* Az erősorrenden alacsonyabb értékszámú versenyző csak akkor előzhet meg magasabb értékszámút, ha értékszámuk különbsége nem haladja meg a 150-et. Értékszám nélküli játékosok megelőzhetik az értékszámosokat az 1000-es értékszám határig.

6. Nevezés: A nevezést elektronikus úton, a Magyar Diáksport Szövetség honlapján kialakított nevezési rendszerben kell megtenni. (Online nevezési felület: <https://nevezes.diakolimpia.hu>) A nevezést kizárólag az érintett iskola alkalmazásában álló tanára készítheti el. Helyszíni nevezést nem fogadunk el! A nevezettek listája a fent említett nevezési felületen megtekinthető.

Nevezési határidő: **2022. február 25.**

**Nevezési díj** megfizetésétől a Fejér Megyei Sakkszövetség eltekint**.**

A verseny helyszínén beérkezéskor a csapatoknak **erősorrendi ívet** (táblasorrendet) kell leadni, amelyen fel kell tüntetni a versenyzők FIDE Élő-pontszámát. A személyazonosságot a verseny helyszínén beérkezéskor a diákigazolvánnyal kell igazolni. Az orvosi igazolás megszerzése nem szükséges.

7. A verseny lebonyolítása: a versenyt a résztvevők számától függően 5 **fordulós svájci rendszer**ben bonyolítjuk versenyóra használattal, játszmajegyzési kötelezettség nélkül, a FIDE "rapid" versenyekre vonatkozó szabályainak alkalmazásával. A versenybíró kevés induló esetén (dupla) körmérkőzést is elrendelhet. A gondolkodási idő fordulónként és játékosonként **20-20 perc, plusz lépésenként 3-3 másodperc bónusz,** digitális sakkóra használatával. Az első forduló párosítása véletlenszerűen történik. A részvétel feltétele a digitális sakkórák használatának ismerete.

8. Helyezések eldöntése:

* A helyezések sorrendjét a mérkőzéseken elért játszmapontok összege határozza meg.
* Svájci rendszerű verseny holtversenye esetén elsősorban az egymás elleni eredmény, másodsorban a finomított Buchholz érték, harmadsorban a Buchholz érték, negyedsorban a progresszív érték dönt. Előzőek azonossága esetén az első táblások közötti armageddon villámparti dönt a továbbjutó helyről.
* Körmérkőzéses verseny holtversenye esetén elsősorban az egymás elleni eredmény, másodsorban a Berger-Sonneborn számítás, harmadsorban csapatgyőzelmi pontszámítás, végül a magasabb táblákon elért jobb eredmény dönt. Előzőek azonossága esetén az első táblások közötti armageddon villámparti dönt a továbbjutó helyről.
* A megyei verseny eredményének – és ezáltal a továbbjutók – meghatározásához a versenyen történő **megjelenés** abban az esetben is **kötelező**, amennyiben a nevezők száma nem haladja meg a továbbjutók számát.

9. Díjazás: Az 1-3. helyezett csapatok tagjai **érmet**, az 1-6. helyezett csapat **oklevelet** kap.

10. A koronavírussal kapcsolatos óvintézkedések

* Maszk használata a versenyzők, kísérők esetében javasolt a rendezvény teljes időtartalma alatt.
* A versenyterembe a rendezőkön, versenybírókon kívül csak a játékosok léphetnek be, a kísérők számára külön helyiséget biztosítunk, ahol lehetőség szerint kérjük a távolságtartás szabályainak – 1,5-2 méteres távolság – betartását.
* A helyszínen kézfertőtlenítőket helyezünk ki, melyek használata belépéskor kötelező, és a későbbiekben mind a versenyzők, mind a kísérők számára javasoljuk, különösen a közös használati tárgyak használata előtt.
* A mérkőzések előtt és után, valamint eredményhirdetéskor a kézfogásos üdvözlést nem ajánljuk.
* A járványügyi helyzet alakulásával és az ezzel összefüggésben meghozott kormányzati intézkedések következtében jelen óvintézkedések változhatnak.

11. Egyéb rendelkezések:

* Amennyiben a továbbjutó csapat nem kíván a diákolimpia országos döntőjén indulni, az indulási szándékáról való lemondást az országos döntő nevezési határidejének lejárta előtt legalább egy héttel közölnie kell a Fejér Megyei Sakkszövetséggel. Ebben az esetben a megyei döntő következő helyén végzett csapat kérvényezheti az indulását az országos döntő rendezőjénél.
* Az itt nem szabályozott kérdésekben a diákolimpia országos versenykiírását és a Nemzetközi Sakkszövetség (FIDE) rapid versenyekre vonatkozó szabályait kell alkalmazni.
* A verseny rendezői fenntartják a jogot a versenykiírás módosítására, amennyiben az országos versenykiírás ezt szükségessé teszi.
* Figyelembevéve a mindenkor aktuális jogszabályi korlátozásokat és kormányzati népegészségügyi rendelkezéseket, ajánlásokat – a rendező indokolt esetben jogosult úgy dönteni, hogy korlátozza a versenyen résztvevők számát, illetve a versenyt nem rendezi meg, felfüggeszti, illetve félbeszakítja. A rendező jelen pontban írtak szerinti döntése esetén a rendező vagy a szervező nem vonható felelősségre az ebből fakadó károkért, és vele szemben semmilyen igény nem támaszható.

***Fejér Megyei Sakkszövetség***